b'\n_START_ARTICLE_\nRemigijus \xc5\xbdali\xc5\xabnas\n_START_SECTION_\nBiografija\n_START_PARAGRAPH_\n1968\xe2\x80\x931971 m. mok\xc4\x97si Als\xc4\x97d\xc5\xbei\xc5\xb3 vidurin\xc4\x97je mokykloje, 1971\xe2\x80\x931979 m. Plung\xc4\x97s 4-ojoje vidurin\xc4\x97je mokykloje. 1986 m. baig\xc4\x97 Kauno medicinos institut\xc4\x85. 1988\xe2\x80\x931990 m. studijavo Kauno medicinos instituto Kardiologijos institute aspirant\xc5\xabroje._NEWLINE_1986\xe2\x80\x931987 m. Kauno medicinos instituto gydytojas internas, nuo 1987 m. Kauno medicinos instituto klinikos gydytojas kardiologas. 1990\xe2\x80\x931991 m. Kardiologijos instituto jaunesnysis mokslo darbuotojas. 1991\xe2\x80\x931993 m. Kauno medicinos akademijos Kardiologijos klinikos asistentas, 1993\xe2\x80\x931998 m. vyriausiasis asistentas. 1996\xe2\x80\x931998 m. Kauno medicinos akademijos Medicinos fakulteto dekano pad\xc4\x97j\xc4\x97jas. 1998\xe2\x80\x932000 m. Kauno medicinos universiteto Kardiologijos klinikos docentas, nuo 2000 m. profesorius, 1998\xe2\x80\x932002 m. Kauno medicinos universiteto studij\xc5\xb3 prorektorius. Nuo 2001 m. Kardiologijos klinikos vadovas. 2002\xe2\x80\x932010 m. Kauno medicinos universiteto rektorius, nuo 2010 m. Lietuvos sveikatos moksl\xc5\xb3 universiteto rektorius._NEWLINE_Apgyn\xc4\x97 daktaro disertacij\xc4\x85 (1990), habilituoto daktaro disertacij\xc4\x85 (1995). Suteikti docento (1996), profesoriaus (1999) vardai. Paskelb\xc4\x97 215 mokslini\xc5\xb3 publikacij\xc5\xb3._NEWLINE_Vadov\xc4\x97li\xc5\xb3 \xe2\x80\x9eKardiologijos pagrindai", \xe2\x80\x9eVidaus ligos", \xe2\x80\x9e\xc5\xa0irdies ligos\xe2\x80\x9c bendraautoris. Moka lietuvi\xc5\xb3, angl\xc5\xb3, rus\xc5\xb3, ispan\xc5\xb3 kalbas._NEWLINE_Yra Lietuvos \xc5\xa1irdies asociacijos, Lietuvos gydytoj\xc5\xb3 s\xc4\x85jungos, Europos kardiolog\xc5\xb3 draugijos, Tarptautin\xc4\x97s kardiolog\xc5\xb3 draugijos ir federacijos, Amerikos kardiolog\xc5\xb3 draugijos, Europos Universitet\xc5\xb3 asociacijos, Lietuvos universitet\xc5\xb3 rektori\xc5\xb3 konferencijos narys, Lietuvos moksl\xc5\xb3 akademijos narys ekspertas. Lietuvos kardiolog\xc5\xb3 draugijos prezidentas, Kauno kra\xc5\xa1to kardiolog\xc5\xb3 draugijos pirmininkas.'